On the Road 1972

On the Road 1972 er et progrockalbum utgitt i 1992 fra bandet Camel. 

Dette er den første offisielle piratutgaven (bootleg) av Camel Productions. Utgivelsen er et konsertalbum, og kjennetegnes ved at det har materiale fra den første medlemsrekken til Camel, og som ble utgitt på deres to første album Camel (1973) og Mirage (1974) samt Peter Bardens soloalbum The Answer (1970). Lydkvaliteten er god, men lider av noen få volumfall på enkelte deler og en feilplassert mikrofon ved basstrommen.

Albumet har bare fire spor, men på grunn av lengden utgjør disse likevel et helt album. «Six Ate», som opprinnelig kom fra bandets debutalbum er mer eller mindre en «jam» som noen ganger kan minne om Jethro Tull og deres album A Passion Play (1973). Låten «God of Light» er et instrumentalt verk som gjør at bandet kan innføyes blant 70-tallets mer virtuøse band. «Lady Fantasy» og «White Rider» er ganske identiske med studioutgavene, og følger disse note for note, med unntak av solodelene, som går litt utenfor.

Coveret har et fareskilt av typen «ujevn veg», som kan ligne på en kamelrygg. Ideen til coveret kom fra en fan som sendte et tilsvarende klistremerke til Andrew Latimer. Det finnes noen tekniske ulikheter på denne utgivelsen. Blant annet så har albumet tre forskjellige navn som, Warning: Camel on the Road 1972, Camel on the Road 1972 og On the Road 1972.

Sporliste 
«Lady Fantasy» (13.45) – Latimer, Bardens, Ward & Ferguson
«Six Ate» (13.45) – Latimer
«White Rider» (9.56) – Latimer
«God of Light Revisited» (14.24) – Bardens
     
 Tittelspor nummer 4, «God of Light», er også skrevet som «God of Light Revisited». På Peter Bardens soloalbum, The Answer (1970), heter låten «Homeage to the God of Light».

Musikere 
 Andrew Latimer – Gitar, vokal
 Peter Bardens – Keyboard, vokal
 Andy Ward – Trommer
 Doug Ferguson – Bass

Eksterne lenker   
 

Camel-album
Konsertalbum fra 1992